Stakkels din mor. Sikke en byge af ulykker på én gang. Det må heller ikke være sjovt for dig at være så langt væk, når hun har brug for dig. Forhåbentlig får hun hjælp fra kommunen til det praktiske, mens hun selv er ude af stand til at sørge for det. Ellers synes jeg, I skal bede om et visiterende hjemmebesøg, så de i fællesskab kan finde ud af, hvad hun har brug for. Kommunens folk ved også alt om, hvordan din mor kan få hjælp til transporten til besøg hos sin læge, speciallægen med øjenoperationen og til genoptræning, hvis hun får brug for det. I forhold til kræftbehandlingen er det hospitalet/regionen, som skal hjælpe. Her er hovedreglen, at alle, som har ret til gratis behandling på et sygehus, også har ret til transporten. Det er den konkrete hospitalsafdeling, som arrangerer det. Så dem skal I også have fat i. Jeg ønsker din mor rigtig god bedring med det hele.